**Mετανάστευση**

**Πρόλογος** Η πρωτοφανής και μαζική μετανάστευση λαών προς την Ευρώπη, επιφέρει δραματικές αλλαγές με απρόβλεπτες συνέπειες για την ιστορική εξέλιξη των ευρωπαϊκών χωρών . Οι ιστορικές κατακτήσεις του ευρωπαϊκού πολιτισμού καλούνται να συνυπάρξουν αρμονικά μ’ ένα ετερόκλητο πολιτισμικό και εθνολογικό μωσαϊκό προσφύγων – μεταναστών . Το εγχείρημα αυτό προφανώς παρουσιάζει σοβαρές δυσκολίες αλλά αποτελεί και τη μόνη διέξοδο μπροστά στην καταιγίδα της μεταναστευτικής ροής . Η κατανόηση των αιτιών του μεταναστευτικού ρεύματος μπορεί να δημιουργήσει προϋποθέσεις για ουσιαστική και μόνιμη αντιμετώπιση του .

**«Αίτια αύξησης εισροής προσφύγων και μεταναστών στην Ευρώπη»**

Είναι προφανές ότι η φτωχοποίηση και η οικονομική εξαθλίωση πολλών υπανάπτυκτων χωρών, σε συνδυασμό με πολεμικές εντάσεις και εμφύλιες διαμάχες, αποτελούν εκρηκτικό μείγμα που ωθεί απελπισμένους ανθρώπους στη διεκδίκηση μιας καλύτερης ζωής .

Η ζοφερή αυτή πραγματικότητα, υπονομεύει την ανάπτυξη και τον εκσυγχρονισμό αυτών των χωρών, καθώς αποτελούν εστίες εκμετάλλευσης και σημείο αναφοράς των γεωπολιτικών συμφερόντων των ισχυρών χωρών .

Παράλληλα, η ύπαρξη αυταρχικών και διχαστικών καθεστώτων που κονιορτοποιούν τα ανθρώπινα δικαιώματα γενικά ή ωθούν σε βίαιη περιθωριοποίηση μειονοτικές ομάδες ή φυλές, αποτελούν βασική πηγή της μεταναστευτικής κινητικότητας που παρατηρείται τα τελευταία χρόνια .

Η αδυναμία πρόσβασης μεγάλου μέρους του πληθυσμού σε εκπαιδευτικές, ιατρικές δομές και η ταυτόχρονη απουσία τόσο της τεχνολογίας όσο και της τεχνογνωσίας, επιδεινώνουν το πρόβλημα. Εξάλλου ακραίες καιρικές μεταβολές και γενικότερα διατάραξη της οικολογικής ισορροπίας, συντελούν στην ερημοποίηση μεγάλων περιοχών και καθιστούν την πρωτογενή παραγωγή αδύνατη, με αποτέλεσμα να επισείεται ο κίνδυνος μαζικής λιμοκτονίας .

**Τρόποι διαχείρισης του προβλήματος**

* Το μεταναστευτικό ρεύμα είναι μια πραγματικότητα που δεν αντιμετωπίζεται με αυταρχισμό, με φοβικά συμπλέγματα και υστερικές δαιμονολογίες. Στοιχειώδης ρεαλισμός απαιτεί **μακροπρόθεσμη μεταναστευτική πολιτική που θα ενσωματώνει δημιουργικά** και αποτελεσματικά **τους πρόσφυγες – μετανάστες στον κοινωνικό και οικονομικό ιστ**ό της Ευρώπης, προκειμένου να αποφευχθούν ακραίες αντιδράσεις ή γκρίζες ζώνες περιθωριοποίησης. Και τούτο γιατί η βίαιη περιθωριοποίηση των προσφύγων – μεταναστών θα λειτουργήσει ως θανάσιμος κίνδυνος για την κοινωνική συνοχή και την ποιότητα της δημοκρατίας.
* Η διαπίστωση αυτή οφείλει να γίνει συνείδηση σε κάθε πολίτη ξεχωριστά αλλά και να διαπερνά κάθε θεσμική έκφραση της οργανωμένης πολιτείας. Κι’ αυτή **οφείλει να δημιουργήσει δομές ένταξης των προσφύγων – μεταναστών με σεβασμό στη διαφορετικότητα τους,** καθιστώντας ωστόσο σαφές ότι ο δημοκρατικός χαρακτήρας του ευρωπαϊκού πολιτισμού πρέπει να γίνεται σεβαστός από όλους .
* Στο πλαίσιο αυτό **ο μεμονωμένος πολίτης οφείλει να απαλλαγεί από φοβικά σύνδρομα,** να κατανοήσει ότι η διαφορετικότητα αποτελεί πηγή πλούτου και έμπνευσης και ότι η δημοκρατική όσμωση με τον πολιτισμό και την κουλτούρα των μεταναστών – προσφύγων μπορεί να ανοίξει νέες προοπτικές σ’ όλα τα επίπεδα της ατομικής και κοινωνικής ζωής .

 Το εγχείρημα αυτό της ειρηνικής συνύπαρξης και της αμοιβαιότητας, αποτελεί ιστορική πρόκληση και συνταγή σ’ έναν κόσμο που διαρκώς αλλάζει και ζητά νέες μορφές κοινωνικής και πολιτικής οργάνωσης, προκειμένου να εδραιωθεί η ανοιχτή και πολυπολιτισμική κοινωνία του 21ου αιώνα .